google/wiki40b huggingface dataset:
Sagex Petroleum

Sagex Petroleum var et norsk oljeselskap som ble opprettet i 2007 gjennom sammenslåingen av konsulentselskapet Sagex, det islandske oljeselskapet Geysir Petroleum og teknologiselskapet Inoil. Selskapet hadde lete- og produksjonslisenser på færøysk, britisk og norsk sokkel. Selskapet drev også med utforskning av Dreki-området nord for Island og sør for Jan Mayen. I 2011 ble selskapet overtatt av det britiske selskapet Valiant Petroleum, og Sagex Petroleum byttet navn til Valiant Petroleum Norge AS.
Generalguvernører og visekonger av India

Generalguvernøren og visekongen av India var betegnelsen for den britiske monarkens representant i India under koloniveldet. Stillingen som generalguvernør ble innført i 1773. Fra 1858 til 1947 ble generalguvernøren i tillegg kalt visekonge, for å understreke overfor herskerne i de forskjellige indiske småstatene at generalguvernøren var den britiske monarkens representant. Embetet ble avskaffet etter Indias frigjøring i 1947; den siste generalguvernøren gikk av i 1950.
Besa

Besa (besë i ubestemt form) er et albansk ord/uttrykk som betyr æresord, hellig løfte. Å gi noen besaen betyr å gi løfte om å holde det man lover. I albansk kultur ble besaen betraktet som hellig og å bryte den var helt utenkelig. Besaen var mest utbredt i dagens Nord-Albania, Kosovo, Malesia (områder med albansk befolkning i Montenegro), samt blant arbëresh - befolkningen i Sentral- og Sør-Hellas, spesielt i Attika , Argolis og Arkadia. Bortsett fra noen unntak var den albanske besaen inntil nylig en institusjon som var allment akseptert av albanere og er noe de fortsatt er stolt over. Besaen er tema i flere av bøkene til den albanske forfatteren, Ismail Kadare. Besa er mer enn et løfte, og betyr også å være gjestvennlig og ta vare på folk som trenger hjelp.
Sibley kullkraftverk

Sibley kullkraftverk er et kullkraftverk i Jackson County, delstaten Missouri i det sentrale USA. Det har en installert produksjonskapasitet på 519 MW, fordelt på 3 blokker/turbiner. Operatør er Great Plains Energy Co, tidligere Aquila.
Anlegget ble bygget ut i årene 1960–1969. Brenselkilden er bitumenøst kull.
I 2006 hadde hele anlegget utslipp på 3,252 mill tonn CO2.
Bird's Isle

Bird's Isle (engelsk for «Fuglens øy») er ei lita øy som utgjør en del av Belize City. Den befinner seg rett utafor kysten i den sørøstlige delen av byen, og er forbundet med fastlandet med ei bru som starter i enden av Albert Street. På øya er det en restaurant, en idrettshall og et parkområde.
Aimo Cajander

Biografi

Cajander ble født 4. april 1879 i Nystad. I 1903 begynte han å studere biologi, og fra 1904 studerte han skogbruk ved Universitetet i München. Fra 1911 til 1934 var han professor i skogvitenskap og skogbruk ved Helsingfors universitet og fra 1934 til 1943 var han generalsekretær for Finlands skog- og parkvesen.

Politisk karriere

I tillegg til sine vitenskapelige aktiviteter var Cajander også politiker. Han var Finlands statsminister i 1922, 1924 og fra 1937 til 1939. Han var også partileder for Nasjonalt Fremskrittsparti mellom 1933–1943; og et medlem av det finske parlamentet.

Tredje regjering

12. mars 1937  tiltrådte Cajanders tredje regjering med ham selv som statsminister, og etterfulgte Kyösti Kallios fjerde regjering. Cajanders regjering var en flertallsregjering bestående av sitt eget parti Kansallinen Edistyspuolue (Nasjonalt Fremskrittsparti), Suomen Sosialidemokraattinen Puolue (Finlands sosialdemokratiske parti), Ruotsalainen kansanpuolue (Svenska folkpartiet) og Suomen Keskusta (Centern).
Regjeringen er mest kjent for å ha et stramt forsvarsbudsjett og for å lede de finsk-sovjetiske forhandlingen i oktober og november 1939
Da Sovjetunionens angrep på Finland om morgenen den 30. november 1939 kom som et sjokk for den finske regjeringen. Som resten av Helsingfors' befolkning hadde regjeringen møtt opp til arbeid som alle andre. Regjeringen var samlet da den første flyalarmen lød, og mens de så forundret på hverandre gikk de etter forsvarsminister Niukkanens lakoniske forslag ut av regjeringsbygget og under trærne i parken utenfor. Samme kveld trådte riksdagen sammen i Folkets Hus, som de anså som sikrere end Riksdagsbygningen. Etter at statsminister Aimo Cajander, utenriksminister Eljas Erkko og forsvarsminister Niukkanen hadde redegjort for situasjonen, og riksdagsgruppene hadde uttalt seg, mottok regjeringen en tillitserklæring.
Etter møtet ble regjeringen og riksdagen evakuert til Kauhajoki nordøst for Helsingfors. Men Väinö Tanner mente at regjeringen var delvis ansvarlige for den elendige situasjonen og ikke hadde forutsetninger for å starte fredsforhandlinger med Sovjetunionen, og hadde derfor som mål å styrte regjeringen. Paasikivi hadde dagen før understreket for president Kallio at Erkko hadde vist seg som uegnet som rollen som utenriksminister, og foreslo at Tanner skulle avløse ham. Etter riksdagsmøtet henvente Tanner seg til Cajander og krevde hans og utenriksminister Erkkos avgang. Cajander valgte å frasi seg makten med æren i behold, og neste morgen hadde Tanner overtatt posten som utenriksminister, mens han valgte Risto Ryti, presidenten for Finlands Bank, som statsminister.
Cajanders navn er kjent som "Model Cajander", som var moten for mange finske soldater under vinterkrigen: Hæren var dårlig utrustet, så en vernepliktig ble kun utlevert et belte, et emblem til å sette fast til hodeplagget for å imøtekomme kravene til Haag-konvensjonene av 1899 og 1907  — og, hvis mulig, et gevær. Ellers måtte den vernepliktige bruke eget tøy og utrustning.
Dilatasjon

Dilatasjon er et medisinsk begrep som betyr utvidelse og dels brukes om den fysiologiske utvidelsen av hulorganer og dels om sykelig utvidelser, som for eksempel om blodkar som utvider seg. Kunstig dilatasjon (et kirurgisk inngrep) brukes om utvidelser av trange utførselsveier, som for eksempel ved forsnevringer i urinrøret (uretra), spiserøret eller  pulsårer med åreforkalkning.
Richard Quest

Tidlig liv og utdannelse

Quest er født og delvis oppvokst i Liverpool i Merseyside i England.
Han tok sin utdannelse ved den enhetsskolen Roundhay School i Leeds, etterfulgt av Airedale and Wharfedale College og University of Leeds, hvor han studerte jus, og tok sin grad i 1983, og fikk deretter advokatbevilling. Han hadde allerede fått kringkastingserfaring da han tilbrakte studieåret 1983-84 i USA, ved Vanderbilt University i Nashville i Tennessee. Som nyhetsredaktør for campusradiostasjonen WRVU bygget han journaliststaben fra bunnen av.
Harald Paalgard

Priser og utmerkelser

Han mottok Aamotstatuetten i 2009.
Barclodiad y Gawres

Barclodiad y Gawres (walisisk for Kjempekvinnes forkle, engelsk The Giantess's Apronful) er et neolittisk gravkammer som ligger rundt 3,2 km nordvest for Aberffraw på øya Anglesey i nordlige Wales, og ved Angleseys kyststi. Graven er et eksempel på korsformet ganggrav, kjent for sine dekorative steiner. Den blir bevart av den walisiske organisasjonen for fortidsminner, Cadw.
Gravens plassering på Anglesey er spesiell da steinaldergraver av denne typen helst finnes på Irland. Det finnes dog lignende graver på De britiske øyer, men ikke dekorert som på Anglesey. Det kan ha eksistert en lignende grav av «irsk type» ved Calderstones i nærheten av Liverpool, men den er totalt ødelagt uten mulighet for restaurering.
Også Barclodiad y Gawres har blitt forsøkt ødelagt da det meste av dens struktur ble fjernet av ignoranter som et steinbrudd på 1700-tallet. I årene 1952–1953 ble det utført fullstendig utgravning, undersøkelse og utgravning og den dekorerte steinkunsten ble avdekket og bevart for ettertiden. 
Det er dog ikke blitt funnet levninger av en eller flere gravlagte, og det er da mulig at monumentet først og fremst var benyttet for rituell aktivitet.
Cadenette

Cadenette, i flertall cadenettes eller cadenetter, er en fransk betegnelse på flere typer historiske hårfrisyrer. Navnet brukes særlig om to fletter eller dreadlockliknende hårlokker som hang fritt ned på hver side av ansiktet og ofte ble samlet eller pyntet med sløyfer. 
Sidelokker forekom i den europeiske herremoten på 1600- og 1700-tallet. Frisyren stammer fra militærmoten dengang og er oppkalt etter den franske marskalk Cadenet, egentlig Honoré d'Albert (1581–1649). Cadenettene utviklet seg i flere varianter, blant annet som opprullede sidelokker i mennenes 1700-tallsfrisyre, et karakteristisk trekk ved mange pudderparykker. Slike sidekrøller kunne stå i en eller flere rader på siden av hodet, like under kanten av de populære trekanthattene.
Den dansk-norske kongen Christian IV bar liknende sidefletter. Hans tynne flette, som var pyntet med en sløyfe, var en frisyremote som ble kalt  mareflette eller -lokk, eller på fransk à  la polonaise, det vil si «polsk (flette)», på latin plica polonica, engelsk Polish plait og tysk Weichselzopf.  Dette også vært kallenavn på en hårsykdom der ustelt, ofte lusebefengt hodehår har sammenfiltret seg i «dreadlocks» og gitt hodebunnsbetennelse eller -eksem, tilsvarende gamle dagers marefletter, lange nisseknuter hårtuster som ikke lar seg gre ut.
Lotteri

Lotteri, også kalt lotto, er et sjansespill der deltakerne kan få en gevinst etter loddtrekning. Lotteri er totalforbudt i mange land, mens det i andre land er tillatt, og til og med driftes av staten selv. Et eksempel på sistnevnte er Norge, som har monopolisert lottovirksomhet gjennom det statlige aksjeselskapet Norsk Tipping.
Vinnersjansene i et lotteri bestemmes av flere faktorer: antall mulige numre, antall vinnernumre som trekkes, hvorvidt rekkefølgen er relevant, og hvorvidt trukkede numre returneres til «sekken». Lotteriarrangøren har på forhånd beregnet sannsynligheten for de forskjellige vinnerkombinasjoner slik at det er høy sannsynlighet for fortjeneste for selskapet. I en del lotterier – som Lotto – sørger arrangøren for at det aldri deles ut så mye penger at man går med underskudd. Det gjøres for eksempel ved at førstepremiepotten deles på antallet førstepremievinnere.

Basar

Basar er en enkel form for lotteri og spilles gjerne i forbindelse mindre tilstelninger i regi av lokale lag og foreninger. Spillet foregår ved at spillerne kjøper lodd, deretter trekkes det numre, og spillerne som har de trukne nummerne, har vunnet. Premiene er vanligvis enkle gjenstander som håndarbeider, kaker eller fruktkurver. Inntektene går gjerne til veldedige formål eller lokale lag, og basarer har vært en viktig inntektskilde for frivillige organisasjoner i Norge.
Navnet basar stammer fra persisk og betyr samlingsplass eller salgsplass. Ordet er internasjonalt i bruk som benevnelse på torg, markedsplasser eller en sammenbygget rekke av småbutikker.
I norsk lovgiving anses basar som den enkleste formen for lotteri, og basarer skal ikke meldes inn til Lotteritilsynet. Foreninger og lag kan arrangere basarer så lenge arrangementet gjennomføres i løpet av én dag og samlet gevistverdi ikke overstiger 40 000 kroner. En enkeltpremie kan heller ikke ha en verdi på over 8000 kroner. Et basarlodd kan maksimalt koste 5 kroner, og det er ikke tillatt selge lodd før treningsdagen. Gevinstene må også trekkes samles og når spillerne er til stede. 
Såkalt lynlotteri – som for eksempel kakelotteri – regnes under disse forutsetningene som basar.
Monte Solaro

Monte Solaro er et fjell på øya Capri i Campania, Italia. Med en høyde på 589 m, er toppen det høyeste punkt på Capri. 
På fjellet ligger "Fortino di Bruto", en festning som ble brukt i slaget mellem Engand og Frankrike tidlig på 1800-tallet.. Det er karakteristisk på sine "rene dolomittiske skråninger" som danner et "ugjennomtrengelige skille" mellem den østlige og vestlige side av øya.. Marina Grande ligger ved fjellets fot. Det ble populært blant malere på grunn av dets "romantiske beliggenhet, som gav vakkert utsyn mot nordvest, Det tyrrenske hav og Napoligulfen". På fjellet er det en statue av keiser Augustus som var den første keiser som satte sin fot på Capri.

Geologi og topografi

Monte Solaro (Mount Solaro) er dannet av den samme kalksten som ellers på øya.. Stryker uoversatt

Flora

I området rundt Monte Solaro er det registrert over 900 plantearter. Høyt oppe kan en finne Akantus, jordbærtre, Erica, einer, gyvel, kristtorn, mastikstre, legesteinfrø, myrt samt Smilax aspera. Lavere nede vokser laurbær, solrose, morbærtre, tysbast, mastikstre, myrt, narsiss, orkideer og furu samt prestekrager.

Fauna

Fjellet besøkes jevnlig av mange fuglearter, inklusive vandrefalk. To ganger i året kommer trekkfugler i store flokker og benytter fjellet som en "rasteplass" under flukten mellom Afrika og det nordlige Europa.

Axel Munthes kamp mot fangst av trekkfugler

Axel Munthe som bodde i Villa San Michele var en stor venn av både dyr og fugler. Han hadde sett seg lei på den årvisse fuglefangsten. Capris bønder hadde lagt ut nett på fjellet når trekkfuglene var ventet slik at fuglene satte seg fast i nettene. Han anskaffet seg en mindre kanon og fyrte av før fuglene fikk satt seg fast i nettene.

Fjellvandring

Toppen er tilgjengelig uten for mye vanskeligheter, de fleste starter fra Axel Munthes gamle villa, Villa San Michele. Ruten kan gjennomføres selv av personer med dårlig fysisk kondisjon. Notable steder omfatter Eremo di Santa Maria a Cetrella for sin arkitektur og ruinene av Fortino di Bruto, et militært fort bygget under Napoleonskrigene.
Fra toppen av Monte Visto kan en se både Napoligulfen og Salerno.

Klima

Monte Solaro har typisk middelhavsklima, men noe kaldere vinterstid på grunn av høyden.
Gene Snitsky

World Wrestling Entertainment

Gene Snitsky debuterte i World Wrestling Entertainment 13. september 2004 på en utgave av RAW i en no-disqualification kamp mot Kane. I kampen slo Snitsky Kane i ryggen med en stol som gjorde at han falt på hans «gravide» kone Lita, og det resulterte i at babyen deres døde. Snitsky sa flere ganger etter denne hendelsen; «It wasn't my fault» (Det var ikke min skyld) som dermed ble hans catchfrase. Hans intromusikk begynner med at han sier denne frasen.
IBM 3090

IBM 3090 er en tidligere familie av IBM stormaskiner, som ble annonsert 12. februar 1985. Datamaskinene var, i likhet med IBM System/370, en etterfølger til IBM System/360.
Nedre Glomma

Nedre Glomma er et interkommunalt samarbeidsområde og distrikt i den sørlige delen av Østfold fylke som omfatter de fire kommunene Hvaler, Fredrikstad, Sarpsborg og fra 2018 Rakkestad.  Distriktet som helhet har et areal på 1 218 kvadratkilometer og 147 938 innbyggere (1. januar 2017), og ligger ved utløpet av landets lengste elv, Glomma. Hvaler og Fredrikstad blir ofte regnes som én enhet med en befolkning på 84 638 innb.
Tettstedet Fredrikstad/Sarpsborg utgjør landets sjette største sammenhengende tettstedsbebyggelse med 111 267 innbyggere (1. januar 2009) som fordeler seg på de to byene.
Zhang Zuolin

Liv og virke

Zhangs Zuolins opphav og tidlige barndom er hyllet i mørke; fødested og -år er omstridt av enkelte. Han fikk ingen skolegang og gjorde seg først bemerket under den russisk-japanske krig 1904-05, som anfører av friskarer som med japansk støtte bekjempet russerne i Mandsjuria. 
Etter freden i Portsmouthtraktaten i 1905 trådte Zhang og hans menn i inn kinesisk tjeneste, han ble raskt forfremmet militært og ble i samband med Xinhairevolusjonen i 1911 militærguvernør i provinsen Fengtien med forvaltningssete i Mukden.
Zhang tjente trofast under Yuan Shikai frem til den monarkiske bevegelses tilbakeslag i 1916, da han forlot Yuans parti. Han bistod i 1917 Duan Qirui med å slå ned general Zhang Xuns monarkiske kuppforsøk 1917 og styrte fra 1918 temmelig selvstendig de tre mandsjuriske provinsene Fengtian, Jilin og Heilungjiang med tittelen høyeste militærbefalingsmann. 
Zhang spilte en svært fremtredende rolle under de stadige borgerkrigene som leder av Fengtianklikken. Slik samvirket han i 1920 med provinsguvernør Wu Peifu for å få slutt på det Japan-allierte Anfu-klubbens makt over sentralregjeringen i Beijing. Han kom deretter snart i konflikt med Wu Peifu – de kriget mot hverandre særlig heftig i 1922 og 1924 og innsatte det sistnevnte år, sammen med den fra Wu Peifu frafalne «kristne general» Feng Yuxiang, Duan Qirui til provisorisk president.
I den senere del av 1920-årene bekjempet Zhang energisk den sovjetiske innflytelse i Kina og stod en tid på temmelig vennskapelig fot med Japan. Han lyktes i 1926, med bistand fra sin sønn Zhang Xueliang, kalt «den unge general», å gjøre Feng Yuxiangs stilling i Beijing uholdbar (denne begav seg da på «studiereise» til Russland) samt å i Mandsjuria undertrykke et farlig opprørsforsøk av en underordnet befalingsmann.
I juni 1926 okkuperte Zhang Beijing og stilte seg i spissen for det som da formelt var Republikken Kinas internasjonalt anerkjente regjering. Hans stilling i Nordkina ble imidlertid truet av Chiang Kai-sheks nordekspedisjon, og i mai 1928 ble Zhangs Fengtianhær tvunget til retrett mot hovedstaden. 
Bombeattentat, død: Den 3. juni forlot Zhang Beijing med et tog som den påfølgende dag ble utsatt for et bombeattentat da toget passerte jernbanestasjonen Huanggutun utenfor Mukden. Zhang ble hardt skadet og døde et par timer senere. Bak angrepet stod den japanske Guandonghæren, som ved å rydde Zhang av veien ville styrke den japanske innflytelse i det søndre Mandsjuria. 
Zhang Xueliang overtok sin fars stilling og var Mandsjurias krigsherre helt til Japan fordrev hans hær og skapte marionettstaten Manchukuo.
Programmusikk

Programmusikk (av gresk prógramma, «offentlig skriftlig bekjentgjørelse») er vanligvis instrumentalmusikk som følger et utenommusikalsk program i den hensikt å framkalle bestemte forestillinger om bilder eller fortellinger, gjerne tydeliggjort ved hjelp av overskrifter og titler. 
Motstykket til programmusikk er absolutt musikk.

Begrepet

Begrepet «programmusikk» brukes nesten utelukkende i europeisk kunstmusikk og innebærer at en utenommusikalsk impuls eller idé omsettes til musikk – det kan være en litterær eller historisk referanse, en sjeletilstand etc. Programmusikk har slik sett en referanse i menneskelig erfaring som lar seg beskrive verbalt.
Det var først i romantikken at programmusikk ble oppfattet som en selvstendig instrumentalmusikalsk retning med vekt på utenommusikalske elementer.
OREDA

Organisasjon

OREDA prosjektets styringskomite består av et medlem og en stedfortreder fra hvert deltagende selskap.  Fra disse medlemmene er en styreformann valgt. Styreformannen velger en prosjektleder som koordinerer aktiviteter godkjent av styringskomiteen.  Prosjektlederen er også ansvarlig for kvalitetssikring av data. DNV GL, et internasjonalt sertifiseringsorgan og klasseselskap, ledet prosjektet gjennom fase I og II. SINTEF (Stiftelsen for INdustriell og TEknisk Forskning) tok over prosjektlederansvaret i fase III-IX, mens DNV GL igjen tok over prosjektlederrollen i fase X og frem til den pågående fasen. Utgivelse av OREDA Håndboken har blitt gjennomført som et separat prosjekt, men i samarbeid med OREDA styringskomiteen. Den nåværende versjonen, 2015 – 6. Versjon, har blitt ferdigstilt av SINTEF og NTNU (Norges teknisk-naturvitenskapelige universitet), og er markedsført av DNV GL.

Behov

Før OREDA prosjektet begynte å samle data eksisterte det «ingen offentlig kilde av feilinformasjon for offshore installasjoner», risikovurderinger ble dermed basert på «generisk data fra onshore petroleumsinstallasjoner og data fra andre industrier».

Data

Frem til 1996 hadde OREDA samlet data for omtrent 24000 utstyrsdeler i bruk på offshore installasjoner, og dokumentert 33000 utstyrsfeil. Databasen inneholder data fra nærmere 300 installasjoner, over 15000 utstyrsdeler og 40000 feilregistreringer, og nærmere 75000 vedlikeholdsregistreringer. Tilgang til dataene og til søk og analysefunksjoner i OREDA software er begrenset til OREDA medlemmer, gjennom kontraktører som jobber for selskapene. Kontraktørene får midlertidig tilgang til dataene.

Databasestruktur

Data legges inn etter installasjon og etter eier. Hvert utstyr (f.eks. en gassturbin) utgjør en enkelt databaseoppføring, som inkluderer en teknisk beskrivelse av utstyret, og av utstyrets operasjonelle betingelser, sammen med alle assosierte feilhendelser. Hver feilhendelse er gitt et sett med data som inkluderer årsak, dato, konsekvens og modus. Korrigerende og preventive vedlikeholdsdata er også inkludert.

Programvare

OREDA programvaren håndterer datainnsamling, analyse og sortering. Programvaren håndterer avanserte datasøk, automatisert dataoverføring, kvalitetskontroll, pålitelighetsanalyse, og en  skreddersydd modul for subsea data som inkluderer et loggføringsverktøy, og muligheter til å konfigurere brukerdefinerte applikasjoner. Det kan også brukes til å samle interne selskapsdata. Den nyeste versjonen av programvaren, utgitt sammen med den sjette utgaven av OREDA Håndboken, inneholder et utvidet sett med utstyrsklasser, inkludert vanlige subsea komponenter, subsea kontrollsystemer, strømkabler og tanker.

Påvirkning

Bruk av OREDA databasen har «ført til betydelig besparelser i utviklingen og driften av plattformer». Eksempelet satt av OREDA har inspirert dannelsen av lignende samarbeidsprosjekter på tvers av selskaper, slik som SPARTA (System Performance, Availability and Reliability Trend Analysis) databasen utviklet av vindkraftindustrien i Storbritannia.
NM i svømming 1946

NM i svømming 1946 ble arrangert i Fredrikstad 2.-4. august 1946. Arrangør var Kongsten IF.
Kongepokalen for menn ble vunnet av Egil Groseth. Kongepokalen for kvinner tilfalt Liv Staib, som riktignok ble bare nr 3 på 100 meter fri, men hun hadde bedre tid (1.14,9) i mellomheatet, og dermed høyest poengscore etter svømmeforbundets poengtabell.
Svart elfenben

Svart elfenben er en ungdomsbok skrevet av Arne Svingen. Han fikk ideen til boken etter å ha vært i Elfenbenskysten under volleyball-VM for funksjonshemmende. Boken handler om jeg-personen som reiser til Afrika med bestevennen Sam. De møter ulike utfordringer som setter vennskapet på prøve. Blant utfordringene må de bestemme seg for hvem som skal ha samleie med en gammel mann.
ISO 3166-2:BG

ISO 3166-2:BG er Bulgarias del av ISO 3166-2, som er del av ISO 3166-standarden utgitt av International Orginazation for Standardization (ISO), som definerer koder for navna til hovedinndelingene (f.eks. delstater eller fylker) av alle land med kode i ISO 3166-1.
For Bulgaria er det definert koder for 28 oblaster.
Hver kode består av to deler, atskilt av en bindestrek. Første del er BG, ISO 3166-1 alfa-2-koden for Bulgaria. Andre del er to sifre (01–28). Rekkefølgen på kodene følger det bulgarske alfabetet.
Şişli

Şişli er en bydel og kommune i Istanbul, beliggende i den nordlige delen av byen på europeisk side.
Şişli strekker seg fra Taksim og nordover forbi første ringveg til Mecidiyeköy. Şişli er en relativt rik kommune, der den vestlige delen befolkes av middelklassen, mens den østlige preges av større rikdom. Befolkninga var svært kosmopolitisk og flerkulturell, med tydelige innslag av tyrkere, grekere, og armenere; muslimer, jøder og kristne. Minoritetene emigrerte og Şişli er overveldende tyrkisk og er etnisk og språklig homogent. Kommunen har 257 000 innbyggere, fordelt på 29,8 km².
Kommunen har lite eldre bebyggelse og færre kulturminner enn de mer sentrale delene av Istanbul. Her finnes likevel flere svært vakre og interessante bolighus og andre verdslige byggverk, og viktige kirker som den romersk-katolske katedralen i Istanbul. Atatürkmuseet og Istanbuls militærmuseum ligger i Şişli, det samme gjør Radiohuset. Store kirkegårder for flere religioner (islam, gresk-ortodoks, romersk-katolsk, protestantisk og gregoriansk kristendom) er lagt til Şişli.
Şişli har store magasiner og supermarkeder, foruten hele spekteret av bransjeforretninger. De viktigste forretningsstrøkene ligger i Maslak, Kurtulus, Pancaldi og Nisantasi med den berømte Rumeli Caddesi. I Tesvikiye ligger et stort antall gallerier.